Uznesenie Európskeho parlamentu o tematickej stratégii pre recyklovanie odpadu (2006/2175(INI))



Úradný vestník 287 E , 29/11/2007 S. 0168 - 0174



P6_TA(2007)0030 Recyklovanie odpadu Uznesenie Európskeho parlamentu o tematickej stratégii pre recyklovanie odpadu (2006/2175(INI)) Európsky parlament, - so zreteľom na oznámenie Komisie Rade, Európskemu parlamentu, Európskemu hospodárskemu a sociálnemu výboru a Výboru regiónov s názvom "Presadzovanie trvalo udržateľného využívania zdrojov: tematická stratégia predchádzania vzniku odpadu a jeho recyklovania" (KOM(2005)0666), - so zreteľom na články 2 a 6 Zmluvy o ES, na základe ktorých sa požiadavky súvisiace s ochranou životného prostredia musia integrovať do viacerých odvetví politiky Spoločenstva s cieľom podporovať ekologicky trvalo udržateľný rozvoj hospodárskych aktivít, - so zreteľom na článok 175 Zmluvy o ES, - so zreteľom na rozhodnutie Európskeho parlamentu a Rady č. 1600/2002/ES z 22. júla 2002, ktorým sa ustanovuje šiesty environmentálny akčný program Spoločenstva [1], najmä na jeho článok 8, - so zreteľom na oznámenie Komisie s názvom "Tematická stratégia trvalo udržateľného využívania prírodných zdrojov" (KOM(2005)0670) (stratégia zdrojov), - so zreteľom na svoje uznesenie z 20. apríla 2004 o oznámení Komisie o tematickej stratégii predchádzania vzniku odpadu a jeho recyklovania [2], - so zreteľom na svoje uznesenie z 19. novembra 2003 k doplňujúcej správe k smernici Rady 75/442/EHS (rámcová smernica o odpadoch) [3], - so zreteľom na svoje uznesenie zo 14. novembra 1996 o oznámení Komisie o preskúmaní stratégie Spoločenstva v oblasti odpadového hospodárstva a návrhu uznesenia Rady o odpadovej politike [4] a so zreteľom na uznesenie Rady z 24. februára 1997 o stratégii odpadového hospodárstva Spoločenstva [5], - so zreteľom na rozsudky Súdneho dvora Európskych spoločenstiev, najmä vo veci C-203/96, C-365/97, C-209/98, C-418/99, C-419/99, C-9/00, C-228/00, C-458/00, C-416/02 a C-121/03, - so zreteľom na článok 45 rokovacieho poriadku, - so zreteľom na správu Výboru pre životné prostredie, verejné zdravie a bezpečnosť potravín (A6-0438/2006), Úvod A. keďže článok 8 šiesteho environmentálneho akčného programu Spoločenstva stanovuje jasné zámery, ciele a zásady odpadovej politiky EÚ, B. keďže článok 8 ods. 2 bod (iv) šiesteho environmentálneho akčného programu Spoločenstva ustanovuje vypracovanie alebo revíziu smerníc o stavebnom odpade a odpade z demolácií, kaloch zo spracovania odpadových vôd a biologicky rozložiteľných odpadoch, Súčasná situácia C. keďže aj napriek tomu, že v rámci odpadovej politiky EÚ sa za posledných 30 rokov dosiahlo niekoľko úspechov, pretrvávajú nasledovné problémy: 1. nepretržite narastá objem odpadu, a to nebezpečného i bezpečného odpadu, 2. potenciál predchádzania vzniku odpadu a recyklovania odpadu sa plne nevyužíva, 3. množstvo nezákonnej (cezhraničnej) prepravy odpadu stále rastie, 4. odpadové hospodárstvo vytvára emisie do ovzdušia, vody a pôdy, 5. právne predpisy o niektorých dôležitých tokoch odpadu chýbajú, 6. právne predpisy o odpadoch sa v mnohých prípadoch vykonávajú nedostatočne, 7. členské štáty majú odlišný prístup k riešeniu problémov súvisiacich s odpadmi, 8. aktuálne znenie právnych predpisov Spoločenstva o odpadoch spôsobuje výkladové problémy, D. keďže ekonomiky sú ako ekosystémy: do oboch systémov vstupuje energia a materiály, kde sa menia na výrobky a procesy s tým rozdielom, že naša ekonomika sleduje lineárny tok zdrojov, zatiaľ čo príroda je cyklická; keďže ekosystémy majú funkcie na premenu odpadu na zdroje prevodom energie zo slnečného žiarenia a keďže priemyselné procesy toho nie sú schopné; keďže v kontexte rýchlo rastúcej ekonomiky a populácie sú výroba a výrobky, ktoré vedú k takým tokom odpadu, ktoré príroda nemôže absorbovať a premeniť na nové zdroje, z pohľadu trvalej udržateľnosti stále viac problematické, E. keďže je naliehavo potrebné premeniť súčasný systém výroby a spotreby; keďže hlavným cieľom je zmeniť spotrebu trvalo udržateľným smerom a čo najviac zosúladiť procesy ťažby surovín, výroby a navrhovania výrobkov s prírodnými procesmi a schémami, F. keďže lepšie pochopenie fungovania prírodných systémov a štrukturalizácie podnikania v súlade s biológiou môže zlepšiť životné prostredie a stanoviť hlavné kritériá, G. keďže podpora integrovanejších a systémovejších postupov, akými sú napríklad zoskupenie výroby, funkčné myslenie (premena výrobkov na služby), dematerializácia a technický rozvoj založený na imitácii prírody, je spôsobom predchádzania vzniku odpadu, Ciele vyvíjajúcej sa odpadovej politiky EÚ H. keďže vo väčšine členských štátov je zneškodňovanie odpadu, najmä skládkovaním, stále najbežnejším spôsobom úpravy odpadu, I. keďže predchádzanie, opätovné použitie, recyklovanie a energetické zhodnocovanie odpadu - v poradí odrážajúcom stupeň ich dôležitosti - môžu šetriť prírodné zdroje, J. keďže ciele Spoločenstva v oblasti prevencie vzniku odpadu a národné ciele v oblasti prevencie vzniku odpadu sa nedosiahli, hoci prevencia vzniku odpadu zostáva naďalej najdôležitejším cieľom, K. keďže v Spoločenstve neexistujú vhodné minimálne normy, ktoré by sa uplatňovali na mnohé zariadenia na zhodnocovanie a recykláciu, a keďže táto situácia má za následok odlišnú úroveň ochrany životného prostredia v jednotlivých členských štátoch, ekodumping a narušenie hospodárskej súťaže, 1. považuje vyššie uvedené oznámenie Komisie s názvom "Presadzovanie trvalo udržateľného využívania zdrojov: tematická stratégia predchádzania vzniku odpadu a jeho recyklovania" za základ pre diskusiu o budúcej odpadovej politike; 2. zdôrazňuje dôležitý cieľ odpadového hospodárstva, ktorý spočíva skôr v dosiahnutí vysokej úrovne ochrany životného prostredia a ľudského zdravia, než v zjednodušení fungovania vnútorného trhu pre zhodnocovanie odpadu; 3. zdôrazňuje, že by sa mal zohľadňovať nielen vplyv na životné prostredie v EÚ, ale aj vplyv mimo EÚ; 4. zdôrazňuje význam hlavných zásad odpadového hospodárstva, ako napríklad zásady prevencie, zásady "znečisťovateľ platí", zásady zodpovednosti pôvodcu odpadu a v prípade tokov osobitného odpadu zásady zodpovednosti jednotlivého výrobcu, ako aj zásady blízkosti a sebestačnosti; Hlavné opatrenia 5. kladie dôraz na úplné vykonávanie súčasných právnych predpisov Spoločenstva o odpadoch, pričom kľúčovou prioritou je ich rovnaké presadzovanie vo všetkých členských štátoch; 6. nerozumie tomu, prečo napriek návrhu na revíziu rámcovej smernice o odpadoch stále chýbajú mnohé konkrétne vykonávacie opatrenia a nástroje (ktorých zavedenie predpokladá šiesty enviromentálny akčný program); Zjednodušenie a modernizácia súčasných právnych predpisov 7. zdôrazňuje, že zmeny vymedzení by sa mali prijať iba na účely objasnenia, a nie na účely oslabenia pravidiel ochrany životného prostredia alebo na podporu verejného prijatia konceptu (napríklad oslabením negatívnej konotácie slova "odpad" alebo "zneškodňovanie"); 8. zdôrazňuje, že politické rozhodnutia, týkajúce sa napríklad vymedzenia pojmov odpad, zhodnocovanie a zneškodňovanie, sa nesmú prijímať prostredníctvom komitologického postupu, ale prostredníctvom spolurozhodovacieho postupu; 9. kladie dôraz na to, aby sa použitie komitologického postupu obmedzilo na nepolitické rozhodnutia, najmä tie, ktoré majú technický a vedecký charakter; 10. stavia sa proti celkovej deklasifikácii odpadu, ktorá by mohla viesť k neprimeranému zaobchádzaniu so životným prostredím a nedostatočnej vysledovateľnosti tokov odpadov; zdôrazňuje, že o postupoch deklasifikácie odpadu by sa mohlo uvažovať iba vo výnimočných prípadoch homogénnych tokov odpadov, akými sú napríklad kompost, recyklované agregáty, zhodnotený papier a zhodnotené sklo; 11. zdôrazňuje, že stav, keď odpad prestáva byť odpadom, by sa mal dosiahnuť iba v prípade, ak sa daný tok odpadu opätovne využil, recykloval či podstúpil zhodnotenie, čo nevylučuje možnosť, že operácia zhodnocovania môže mať za následok vytvorenie nového odpadu, a spĺňa európske normy, podľa ktorých je spôsobilý na istý účel a potom, ako sa prijmú a uplatnia pravidlá vysledovateľnosti; 12. žiada, aby všetok odpad určený na energetické zhodnocovanie alebo spaľovanie zostal odpadom, v súvislosti s čím by sa mala uplatňovať smernica Európskeho parlamentu a Rady 2000/76/ES zo 4. decembra 2000 o spaľovaní odpadov [6] (smernica o spaľovaní odpadov); 13. zdôrazňuje, aby sa zoznamy operácií zhodnocovania a zneškodňovania odpadov uvedené v prílohách rámcovej smernice o odpadoch zrevidovali a prispôsobili súčasným postupom odpadového hospodárstva a v súlade so spolurozhodovacím postupom; 14. má veľké výhrady k navrhovanej metóde výpočtu energetickej účinnosti a ku skutočnosti, že táto metóda by sa mala uplatňovať iba pre komunálne spaľovne odpadu; vyzýva Komisiu, aby zrevidovala smernicu o spaľovaní odpadov, aby sa stanovili rovnaké environmentálne normy (pre emisie a energetickú účinnosť) pre spaľovanie a spoločné spaľovanie odpadov; Zavedenie zohľadňovania životného cyklu do odpadovej politiky 15. zdôrazňuje kľúčový význam odpadovej hierarchie, ktorá určuje priority činnosti v zostupnom poradí: - predchádzanie vzniku odpadu, - opätovné využitie, - recyklácia materiálu, - ďalšie operácie zhodnocovania, napríklad energetické zhodnocovanie, - zneškodňovanie, ako všeobecného pravidla v odpadovom hospodárstve pri dosahovaní cieľa zníženia tvorby odpadu, ako aj negatívneho vplyvu tvorby odpadu a odpadového hospodárstva na zdravie a životné prostredie; 16. považuje zohľadňovanie životného cyklu za užitočný koncept na vyhodnocovanie vplyvu odpadu na životné prostredie a ľudské zdravie; zdôrazňuje, že aj samotná hierarchia vychádza z tohto konceptu, ale zároveň priznáva, že životný cyklus a iné analýzy možno vo výnimočných prípadoch použiť na odchýlenie sa od odpadovej hierarchie, hoci iba ak existuje jasný dôkaz, že iná možnosť je skutočne lepšia z hľadiska životného prostredia či zdravia, alebo aby sa predišlo neodôvodnene vysokým nákladom; Zlepšovanie vedomostnej základne 17. podporuje zlepšovanie vedomostnej základne, čo sa týka odpadovej politiky EÚ, zároveň však zdôrazňuje, že zavádzanie konkrétnych činností je dôležitejšie; Predchádzanie vzniku odpadu 18. ľutuje, že neexistuje dostatok kvantitatívnych a kvalitatívnych cieľov na zníženie všetkého dôležitého odpadu, ktoré boli stanovené ako jeden z prioritných krokov šiesteho enviromentálneho akčného programu; vyzýva Komisiu, aby predložila návrh cieľov vo svojom konečnom hodnotení šiesteho enviromentálneho akčného programu; 19. vyzýva Komisiu, aby predložila konkrétne opatrenia na predchádzanie vzniku odpadu v oblastiach politiky produktov, chemickej politiky a ekodizajnu, s cieľom minimalizovať vznik odpadu aj prítomnosť nebezpečných látok v odpade, a takýmto spôsobom podporiť bezpečné a ekologicky správne spracovanie odpadu; zdôrazňuje význam propagácie produktov a technológií, ktoré sú menej škodlivé pre životné prostredie, a tiež aj produktov vhodnejších na opätovné použitie a recykláciu; 20. upozorňuje na interakciu medzi stratégiami v oblasti odpadu a inými stratégiami, najmä trvalo udržateľným využívaním prírodných zdrojov, trvalo udržateľným rozvojom a integrovanou politikou produktov; 21. vyzýva Komisiu, aby do roku 2008 vypracovala súbor ukazovateľov, tak ako sa to uvádza v stratégii zdrojov; 22. zdôrazňuje, že vhodná realizácia konceptu zodpovednosti výrobcu je silným nástrojom na predchádzanie vzniku odpadu; 23. upozorňuje na úlohu informačných kampaní o odpadovej politike, najmä o predchádzaní vzniku odpadu, a zvyšovania povedomia verejnosti o výhodách trvalo udržateľného odpadového hospodárstva; 24. vyzýva Komisiu, aby posilnila hľadiská predchádzania vzniku odpadu v referenčných dokumentoch o najlepších dostupných technikách vytvorených v rámci smernice Rady 96/61/ES z 24. septembra 1996 o integrovanej prevencii a kontrole znečisťovania životného prostredia [7] a aby do týchto dokumentov začlenila príslušné usmernenia; Opätovné využitie 25. vyzýva Komisiu, aby predložila konkrétne opatrenia na podporu aktivít v oblasti opätovného využívania a opráv: - vytvorenie akreditácie pre strediská opätovného využitia, - zavedenie zníženej sadzby DPH na produkty predávané akreditovanými strediskami opätovného využitia, - vytvorenie plánu na stanovenie noriem opätovného využitia na úrovni EÚ, - zabezpečenie monitorovania a podávania správ o aktivitách v oblasti opätovného využitia; Smerom k európskej recyklujúcej spoločnosti 26. podčiarkuje význam dosiahnutia spoločných minimálnych noriem na zhodnocovanie a recykláciu na úrovni EÚ a zároveň zdôrazňuje, že rovnaké podmienky možno dosiahnuť iba vtedy, ak sa budú hospodárske nástroje v rámci EÚ využívať podobným spôsobom; 27. zdôrazňuje, že zdrojové triedenie odpadu, ako aj ciele recyklácie a zodpovednosť výrobcu sú dôležité s cieľom zvýšiť recykláciu určitých tokov odpadov; 28. uznáva potrebu lepšej spolupráce EÚ pri riešení cezhraničných problémov s odpadmi; 29. zdôrazňuje, že akýkoľvek prístup vychádzajúci z materiálov a smerujúci k podpore recyklovania by mal byť sprevádzaný prístupom založenom na tokoch odpadu; vyzýva Komisiu, aby ďalej preskúmala realizovateľnosť a ekonomickú životaschopnosť takejto stratégie; 30. opätovne vyzýva Komisiu, aby navrhla samostatné smernice o biologicky rozložiteľnom odpade, stavebnom odpade a odpade z demolácií a o kaloch zo spracovania odpadových vôd, tak ako to naznačuje šiesty enviromentálny akčný program; 31. vyzýva Komisiu, aby nadviazala na svoju Zelenú knihu o environmentálnych otázkach týkajúcich sa PVC (KOM(2000)0469); 32. vyzýva na zníženie objemu odpadu určeného na zneškodňovanie na minimum; opätovne vyzýva Komisiu, aby navrhla revíziu smernice Rady 1999/31/ES z 26. apríla 1999 o skládkach odpadov [8] vrátane časového plánu: - od roku 2010 zákaz skládkovania vopred neupraveného odpadu s časťami podliehajúcimi rozkladu, - od roku 2015 zákaz skládkovania papiera, kartónu, skla, textílií, dreva, plastov, kovov, gumy, korku, keramiky, betónu, tehál a obkladačiek, - od roku 2020 zákaz skládkovania všetkého recyklovateľného odpadu, - od roku 2025 zákaz skládkovania všetkého zvyškového odpadu, okrem prípadov, keď sa tomu nedá zabrániť, resp. je to nebezpečné (napr. popolček); 33. domnieva sa, že nariadením Európskeho parlamentu a Rady (ES) č. 1013/2006 zo 14. júna 2006 o preprave odpadu [9] sa vykonávajú právne záväzky Bazilejského dohovoru OSN [10] a rozhodnutí OECD [11]; podporuje boj proti ekodumpingu a fingovanému zhodnocovaniu a zároveň zdôrazňuje, že cieľom regulovaných zásielok odpadu je podpora opätovného využitia a recyklácie odpadu, ktoré zabezpečí vysokú úroveň ochrany životného prostredia a ľudského zdravia; 34. zdôrazňuje právo členských štátov uplatniť zásadu blízkosti a sebestačnosti vo vzťahu k zhodnocovaniu alebo zneškodňovaniu zmiešaného komunálneho odpadu s cieľom podporovať národné plánovanie odpadového hospodárstva a kapacity spaľovania odpadu; * * * 35. poveruje svojho predsedu, aby toto uznesenie postúpil Rade a Komisii a vládam a parlamentom členských štátov. [1] Ú. v. ES L 242, 10.9.2002, s. 1. [2] Ú. v. EÚ C 104 E, 30.4.2004, s. 401. [3] Ú. v. EÚ C 87 E, 7.4.2004, s. 400. [4] Ú. v. ES C 362, 2.12.1996, s. 241. [5] Ú. v. ES C 76, 11.3.1997, s. 1. [6] Ú. v. ES L 332, 28.12.2000, s. 91. [7] Ú. v. ES L 257, 10.10.1996, s. 26. [8] Ú. v. ES L 182, 16.7.1999, s. 1. [9] Ú. v. EÚ L 190, 12.7.2006, s. 1. [10] Bazilejský dohovor z 22. marca 1989 o riadení pohybu nebezpečných odpadov cez hranice štátov a ich zneškodňovaní (rozhodnutie Rady 93/98/EHS, Ú. v. ES L 39, 16.2.1993, s. 1). [11] Rozhodnutie Rady OECD C(2001)107/final zo 14. júna 2001 o revízii rozhodnutia C(92)39/final o riadení pohybu odpadov určených na zhodnotenie cez hranice štátov. --------------------------------------------------